Nordjyllands Politi kender endnu ikke brandårsagen. Torsdag skal efterforskere undersøge stedet.

Beboerne i en villa på Gotlandsvej i Langholt lader til at have sig nogle opmærksomme naboer. Var det ikke for dem, var der nemlig sandsynlighed for, at de ikke havde deres hus mere. Under overdækningen mellem garagen og huset udbrød der flammer, men naboerne var hurtige, og fik så godt som slukket branden og ringet 112. Det oplyser vagtchefen ved Nordjyllands Politi. - Alle personerne var ude af huset, da patruljen ankom, og ingen har taget skade, siger vagtchefen ved Nordjyllands Politi, Jesper Sørensen. Han oplyser også, at de endnu ikke ved, hvordan branden opstod. - Vi har valgt ikke at frigive stedet, så efterforskerne kan se på det i morgen, og derefter tage stilling til, om der skal laves en brandundersøgelse, siger vagtchefen.